OBH 1510/1998.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása

Panaszos az Országgyűlési Biztos Hivatalához intézett beadványában sérelmezte, hogy az FM Fővárosi és Pest Megyei Földművelésügyi Hivatala (Hivatal) - a gombai földkiadó bizottság (Földkiadó Bizottság) 61/95. számú és 1996. III. 25. napján kelt határozata ellen - 1996. április 1. napján benyújtott fellebbezést nem bírálta el. 

Mivel a rendelkezésemre álló információ szerint jogbiztonság megsértésére lehetett következtetni, az ügyben vizsgálatot rendeltem el. Az ügy tisztázása érdekében megkerestem a Hivatalt.

Megállapított tényállás

Panaszos a törvényes határidőben kérte részarány tulajdonának kiadását a Tsz. mellett működő földkiadó bizottságtól. A részaránytulajdon kiadásának helyéül panaszos, Gomba településen a Vár úti táblát jelölte meg. 

A rendelkezésemre álló iratok alapján megállapítottam, hogy a földkiadó bizottság panaszos részaránytulajdonának kiadása tárgyában több határozatával (453/1993. sz., 1349/1994. sz.) rendelkezett, majd e határozatokat a 61/1995. számú és 1996. III. 25-én kelt határozatával visszavonta - a korábbi határozataiban megjelölt táblából való, de a táblán belül eltérő helyen történt - földkiadás teljesítése mellett. 

Panaszos a 61/1995. számú határozat ellen 1996. IV. 1. napján terjesztett elő fellebbezést a Hivatalnál. A Hivatal - az általa adott tájékoztatás szerint - a fellebbezést 1998. V. 20. napjáig nem bírálta el.  

A jogszabályi háttér és a vizsgálat megállapításai

A földrendező és a földkiadó bizottságokról szóló 1993. évi II. törvény 11.      §-ának (3) bekezdése kimondja, "A földkiadó bizottság határozata ellen fellebbezést nyújthat be, akinek a határozat jogát vagy jogos érdekét sérti. A fellebbezést a kézhezvételtől számított nyolc napon belül a megyei földművelésügyi hivatalhoz kell benyújtani."

(4) bekezdése pedig úgy szól, hogy "A fellebbezést a megyei földművelésügyi hivatal bírálja el. A földkiadó bizottság az FM hivatal megkeresése alapján a fellebbezés elbírálásához szükséges iratokat véleményével ellátva 15 napon belül megküldi az FM hivatalnak. A földművelésügyi hivatal a földkiadó bizottság törvénysértő határozatát megsemmisíti és szükség esetén a bizottságot új eljárásra utasítja, illetőleg a megalapozatlan fellebbezést elutasítja."

Az államigazgatási eljárás általános szabályairól szóló (Áe.) 1957. évi IV. törvény 60. §-a kimondja, hogy "Ha ez a fejezet másként nem rendelkezik, az itt szabályozott eljárásokban a II–IV. fejezet rendelkezéseit kell megfelelően alkalmazni."

Az Áe. (III. fejezet) 15. § (1) bekezdése azt rendeli, hogy "Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg."

Mivel a fellebbezés elintézésére törvény vagy minisztertanácsi határozat az Áe. 15. §-ában foglaltaktól eltérően 30 napnál hosszabb határidőt nem állapít meg, ezért a fellebbezés elbírálására az Áe. 15. §-ában rögzített 30 napos határidő vonatkozik. 

Az Alkotmánybíróság a 72/1995. (XII. 15.) ÁB. számú határozatának indokolásában elvi éllel szögezte le:  

Az államigazgatási eljárást szabályozó törvények nem biztosítanak sem jogorvoslati lehetőséget, sem más hatékony jogi eszközt – még a kérelemre indult eljárásokban sem – az ügyfélnek arra, hogy a közigazgatási határozat meghozatalát – a jogszabályokban előírt elintézési határidő huzamos idejű elmulasztása okán – kikényszeríthesse. 
Nincs alanyi joga a kérelmezőnek arra, hogy a közigazgatás hallgatása esetén ügyének eldöntése érdekében valamilyen jogorvoslattal élhessen. A döntés hiánya miatt nem nyújthat be fellebbezést, s nem kérhet bírósági felülvizsgálatot sem. Ezen jogorvoslati eszközök igénybevételét ugyanis a törvények – kiemelten az Áe. 62., 71. és 72. §-ai – csak a már meghozott határozat megtámadása céljából teszik lehetővé.
Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás – adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama – előre kiszámítható legyen. 
Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. Az ügyfélnek ugyanakkor alapvető érdeke fűződik e döntés mielőbbi meghozatalához.

A rendelkezésre álló iratok és az FM Hivatal  tájékoztatása alapján a vizsgálat megállapította, hogy a Hivatal a hozzá benyújtott fellebbezést  - az Áe. szerinti érdemi határozat meghozatalára nyitva álló 30 napos ügyintézési határidőt figyelmen kívül hagyva - nem bírálta el, nem hozott határozatot, megsértve ezzel az Alkotmány 2. § (1) bekezdésében foglalt - "A Magyar Köztársaság független, demokratikus jogállam" - rendelkezéséből folyó jogbiztonság alkotmányos elvét. Ez az eljárás ugyanakkor sérti a panaszos Alkotmányban rögzített tulajdonhoz való jogát (Alkotmány 13. § (1) bekezdés) is, és így alkotmányos visszásságot okoz.

Ajánlás

Az alkotmányos visszásság megszüntetése érdekében a következő ajánlást teszem: 

Az állampolgári jogok országgyűlési biztosáról szóló 1993. évi LIX. törvény 21. § (1), (2), (3) bekezdésére hivatkozással felkérem Hivatalvezető urat, panaszos ügyében az eljárás haladéktalan lefolytatására, az előterjesztett fellebbezés határozattal történő elbírálására, s arra, hogy ajánlásom tekintetében kialakított érdemi állásfoglalásáról, illetve megtett intézkedéséről ajánlásom kézhezvételétől számított 30 napon belül tájékoztatni szíveskedjék. 

Jelentésem egy példányának megküldésével panaszost, illetve az FM Fővárosi és Pest Megyei Földművelésügyi Hivatalának vezetőjét is tájékoztattam.                             

Budapest, 1998. június 4.

Gönczöl Katalin